Tiger, Rory verloor teen Spieth, ThomasTiger Woods. (Foto: Mike Ehrmann/Getty images/AFP) Dit was ŉ liefdadigheidsgeleentheid en pasgemaak vir ŉ TV-uitsending, maar ten minste is Tiger Woods weer terug op die gholfbaan. Hy en Rory McIlroy, die wêreld se topspeler, het oor 12 putjies by die Pelican-gholfklub in Belleair, Florida, met 3-en-2 teen die Amerikaners Justin Thomas en Jordan Spieth in The Match verloor. Die sterspelers het in ligte luim onder spreiligte gespeel en almal met gholfkarretjies gery sonder enige baljoggie in sig om hulle sakke te dra. Byna R45 miljoen is ingesamel vir organisasies wat help met noodleniging nadat orkaan Ian die gebied vroeër vanjaar getref het. Rory McIlroy en Tiger Woods. (Foto: David Cannon/Getty Images/AFP) Woods het vanjaar net nege rondtes gespeel terwyl hy nog van beenbeserings herstel wat hy verlede jaar in ŉ motorongeluk opgedoen het. Dit was sy eerste mededingende rondte sedert hy in Julie nie by die Britse Ope op St. Andrews vir die laaste twee rondtes kon kwalifiseer nie. Woods, wat later vandeesmaand sy 47ste verjaarsdag vier, het voor die aanvang van sy rondte gesê hy het meer as twee weke laas ŉ bal geslaan. Hy sou verlede week in die Hero-uitdaagtoernooi speel, maar moes hom onttrek weens plantar fasciitis in sy regtervoet. Woods speel volgende week saam met sy seun, Charlie, in ŉ pa-en-seun-toernooi. Hy sê Charlie het onlangs die bal verder met sy drywer geslaan as sy legendariese pa.